Vyf sterf ná motor op spoorwegkabels beland | Maroela Media
Die ongelukstoneel. Foto: KZN EMS
Vyf mense is vroeg Saterdagoggend in 'n gru-ongeluk naby Pepworth in KwaZulu-Natal dood.
Robert Mckenzie, woordvoerder van die provinsiale nooddiens, het gesê die bestuurder van die motor het glo beheer verloor waarna die motor teen 'n brug gebots en op spoorwegkabels langs die brug beland het.
Volgens Mckenzie het die motor aan die brand geslaan. "Met die nooddiens se aankoms op die toneel was die motor steeds in ligte laaie en moes brandbestryders die brand blus." Volgens paramedici is 'n man, twee vroue en twee kinders, glo sewe en 10 jaar oud, in die ongeluk dood.
Mckenzie het gesê die ongeluk het omstreeks 01:00 plaasgevind en nooddiensbeamptes was tot ná sonsopkoms op die toneel. Die presiese oorsaak van die ongeluk word ondersoek.
"Die KwaZulu-Natalse nooddiens wil graag sy medelye met die familie en vriende van die oorledenes uitspreek," het Mckenzie gesê.